**Ketupa rybárka** (lat. *Ketupa zeylonensis* alebo *Bubo zeylonensis* 
) je pomerne veľký druh rybožravej sovy z čeľade sovovité (*Strigidae*) z Ázie. Podľa Medzinárodnej únie na ochranu prírody a prírodných zdrojov ketupa rybárka patrí medzi najmenej ohrozené druhy, trend celkovej populácie je považovaný za klesajúci z dôvodu deštrukcie biotopov. 
Celkovo je to zriedkavý druh sovy v nížinných oblastiach. V podhorských a horských lesoch je ešte zriedkavejšia. Pomerne bežne sa vyskytuje pri potokoch pretekajúcich cez skalnaté lesné úseky v Indii v pohoriach Nilgiri (Modré vrchy) a Palani do 1 400 m n. m. Na ostrove Cejlón (Srí Lanka) je to najbežnejší druh sovy.

Opis
----

Ketupa rybárka je veľký druh sovy, meria 48 – 58 cm, krídla merajú 355 – 430 mm, chvost 175 – 2 014 mm. Hmotnosť sa podarilo zistiť len u jedného samca 1105 g a u jednej samici 1308 g.

Samička je väčšia ako samček. Poznávacím znakom sú široké ušká z pierok na hlave smerujúce do strán, zlatožlté oči a nejasne ohraničený tvárový disk s čiernymi čiarkami. Chrbtová strana je červenohnedá s tmavohnedými hrubšími škvrnami. Spodná časť je svetlo žltohnedá s jemným priečnym vlnkovaním a s výraznými zvislými čiarkami. Prsty nie sú operené.

Podobný druh je ketupa riečna, tá je však menšia, nemá tmavé čiarky na tvárovom disku a nemá jemné priečne vlnky na pierkach spodnej časti tela a ketupa hrdzavá, ktorá má svetlú tvárovú časť, nemá priečne vlnky na pierkach spodnej časti tela a pierka na chrbtovej strane vytvárajú svetlý pás.

Rozšírenie
----------

Ketupa rybárka obýva rozsiahlu oblasť od Turecka na západe až po juhovýchodnú Áziu: juhozápadná časť Malej Ázie, severná Sýria, Irak a priľahlé časti Iránu po provinciu Pakistanu Sindh, celá India južne od pohoria Himaláje, Ásam, ostrov Cejlón, Mjanmarsko, Thajsko, Vietnam, severovýchodnú Čínu, juh Indočíny, provinciu Hainan a Malajský polostrov.

Hlas
----

Volanie samca ketupy rybárky je hlboké a trojslabičné, znie asi ako *tu-hú-hu* s vrcholom 0.2 kHz a s najčastejšou dĺžkou trvania jedného frázy je 1.5 – 2 sekundy. Tento hlas vydáva v niekoľkosekundových intervaloch. Samica odpovedá *oo* alebo podobným hlasom ako samec. Bol tiež zaznamenaný veľmi hlboký dutý hlas *búm-búm* alebom *búm-o-búm*.

Biotop
------

Obýva lesy od nížin do 1 800 m n. m. v blízkosti vody. Žije aj v starých mangroníkových lesoch, na plantážach, popri cestých, v líniovej príbrežnej vegetácii potokov a vodných nádrží, tiež pri ľudských sídlach. Obsadzuje aj strmé svahy pri vodných tokoch a v zarastených roklinách. V západnej časti svojho areálu rozšírenia žije v suchších biotopoch s prístupom k vode.

Spôsob života
-------------

Ketupa rybárka sa cez deň ukrýva v korune veľkých stromov. Aktívna je čiastočne aj cez deň, svoj úkryt opúšťa už pred západom slnka a počas tmavších zamračených dní loví aj cez deň. S obľubou sa kúpe v plytkej vode a čistí mokré perie.

### Hniezdenie

*Ketupa zeylonensis*
Hniezdna doba ketupy rybárky začína v severnej Indii v novembri až marci (hlavne v januári a februári) a na Indickom polostrove v decembri až marci. Na ostrove Cejlón (Srí Lanka) v apríli. Hniezdia v blízkosti vody v opustených stromových hniezdach väčších druhov vtákov, niekedy aj orlov (orlorodé), vo vidliciach veľkých stromov, na skalných rímsach a puklinách i v ruinách starých budov. Obsadené hniezdo prezrádza prítomnosť vývržkov a zvyškov potravy v okolí. Znášajú jedno až dve biele vajíčka okrúhleho tvaru. Priemerné rozmery 10tich vajíčok sú: 58.4x48,9 mm. Inkubačná doba trvá 38 dní a mláďatá sú letuschopné za 7 týždňov.

Potrava
-------

Ketupa rybárka loví hlavne ryby, žaby a kraby, okrem toho aj hlodavce, vtáky, plazy a veľké druhy chrobákov. Z plazov bol dokumentovaný ulovený 28 cm dlhý varan a existuje pozrovanie, že sa kŕmil na zdochline krokodíla. Na svoju korisť striehne buď z pahýla, skaly pri potoku, alebo lieta nízko nad vodou. Loví korisť, ktorá je blízko pri hladine.

Taxonómia a poddruhy
--------------------

Ketupu rybárku ako prvý taxonomicky zaradil Gmelin v roku 1788. Prvý nález bol z ostrova Cejlón a pomenoval ju *Strix zeylonensis*. Na základe porovnania DNA bolo zistené, že rod *Ketupa* je bližšie príbuzný s rodom *Bubo* a mal by byť jeho podrodom.

Rozlišujú sa štyri poddruhy:

* *Ketupa zeylonensis leschenaultii* Temminck, 1820. Rozšírenie: celá India južne od pohoria Himaláje, Ásam, Mjanmarsko (okrem severovýchodnej časti krajiny) a Thajsko. Krídlo 370 – 430 mm, chvost 186 – 210 mm. Hmotnosť jedného samca 1105 g a jednej samice 1308g.
* *Ketupa zeylonensis zeylonensis* Gmelin, 1788. Obýva ostrov Cejlón. Tento poddruh je menší a tmavší ako *leschenaultii*. Krídlo 355 – 403 mm, chvost 175 – 206 mm. Hmotnosť jedného samca 1 105 g.
* *Ketupa zeylonensis semenowi* Zarudny, 1905. Juhozápadná časť Malej Ázie, severná Sýria, Irak a priľahlé časti Iránu po provinciu Pakistanu Sindh. Tento poddruh je veľmi svetlý a žltohnedý. Vrchná časť tela so sivým nádychom. Krídlo: u samcov 396 – 429 mm, u samíc 399 – 404 mm, chvost 197 – 214 mm. Novšie bioakustické a genetické výskumy poukazujú na to, že tento poddruh by mohol byť považovaný za samostatný druh. Z pohľadu Európy hodnotí IUCN ketupu rybárku žijúcu v Turecku ako kriticky ohrozenú s počtom 100 – 160 jedincov.
* *Ketupa zeylonensis orientalis* (Delacour, 1926). Obýva severovýchodné Mjanmarsko, Vietnam a severovýchodnú Čínu, juh Indočíny, Thajsko, provinciu Hainan a Malajský polostrov. Vrchná časť je tmavšia, spodná viac hnedožltá ako žltá. Krídlo: u samcov 365 – 400 mm, u jednej samici 457 mm.

Referencie
----------

1. 1 2  IUCN Red list 2020.2. Prístup 02. novembra 2020
2. ↑  KOVALIK, Peter, et al. *Slovenské mená vtákov* [online]. Bratislava: SOS/BirdLife Slovensko, 2010 (2016,2018), rev. 2018-02-25, [cit. 2019-11-30]. Dostupné online.
3. 1 2 3 4 5 6 7 8 9 10 11 12 13 14 15  KÖNIG, Claus; WEICK, Friedhelm. *Owls of the World*. [s.l.] : A&C Black, 2008. 528 s. ISBN 978-0-7136-6548-2. Kapitola Brown fish owl, s. 343 – 344.
4. 1 2   *Holt, D.W. Berkley, R. Deppe, C. Enríquez Rocha, P. Petersen, J.L. Rangel Salazar, J.L. Segars, K.P. Wood, K.L. Kirwan, G.M. & Marks, J.S. (2019). Brown Fish-owl (Ketupa zeylonensis). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive.* [online]. Lynx Edicions, Barcelona. [cit. 2019-11-30]. Dostupné online. (En)
5. ↑   *Brown Fish-Owl Ketupa zeylonensis (Gmelin, JF, 1788)* [online]. avibase.bsc-eoc.org, [cit. 2019-11-30]. Dostupné online.
6. 1 2  Arnoud B van den Berg, Soner Bekir, Peter de Knijff & The Sound Approach. *Turkish Fish Owl in Undiscovered Owls – web book* [online]. soundapproach.co.uk, 2019-04-05, [cit. 2019-12-01]. Dostupné online.
7. ↑   *Ketupa zeylonensis* [online]. Integrovaný taxonomický informační systém (Integrated Taxonomic Information System – ITIS), [cit. 2019-11-30]. Dostupné online. (En)
8. ↑  IUCN Red list 2019.2 scope: Europe. Prístup 1. decembra 2019

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Ketupa rybárka**
* Spolupracuj na Wikidruhoch Wikidruhy ponúkajú informácie na tému **Ketupa rybárka**

Externé odkazy
--------------

* Hlas ketupu rybárku na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* Videá, fotografie a nahrávky zvukov o *Ketupa zeylonensis* na stránke eBird - Cornell Lab of Ornithology - Macaulay Library a podrobné informácie o *Ketupa zeylonensis* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)